**Raha eraldamine Vabariigi Valitsuse reservi sihtotstarbelistest vahenditest seletuskiri**

2025 aasta 29.mai Vabariigi Valitsuse istungi otsusega (protokollis päevakorrapunkt nr 7) nähti Välisministeeriumi valitsemisalale Vabariigi Valitsuse reservi sihtotstarbelistesse vahenditesse ette 1 371 808 eurot Toronto Eesti KESKUSe toetamiseks selle ehituse lõpetamisel.

Eesti KESKUS Torontos on väliseestlaste viimase poolsajandi suurim algatus, viimati ehitati eesti maja välisriigis üle 50 aasta tagasi. KESKUSe hoone asub ühe peatänava lähistel, 9 Madison Avenuel, kus paiknevad mitmed muuseumid, galeriid, EL kultuuriinstituudid, konsulaadid ja muud prestiižsed kultuuriasutused ja Toronto ülikool.

KESKUSe visiooni kohaselt annab hoone nähtavust mitte ainult Kanada või maailma eestlastele vaid kogu Eestile. Hoonesse on planeeritud kontserdisaal, klassiruumid ning söögikoht, mis pakub tulevikus Eesti maitseid. KESKUSel on ambitsioon edendada Eesti ettevõtluse tegevust Põhja-Ameerikas. Alustatud on Kanada-Eesti kaubanduskoja loomisega. Rendipindadele on tulemas Eestiga seotud ettevõtetest näiteks Northern Birch Credit Union (Toronto Eesti Ühispanga järglane) ja Eesti Sihtkapital Kanadas.

KESKUSes hakkab tegutsema Toronto Eesti Seltsi täiendkool (tänavusel õppeaastal 69 õpilast) ja lasteaed (48 last), mis praegu rendivad ruume Läti majas ja kohalikus koolimajas, samuti koorid, rahvatantsurühmad ja teisedki eesti kultuuri harrastajad. KESKUS toetab laiemalt Põhja-Ameerikas eestlust, tõmmates enda juurde erinevate tegevustega eestlasi kogu riigis. Kanadas ja just eelkõige Torontos on üks kõige elujõulisemaid ja aktiivsemaid eesti kogukondi maailmas. Ainuüksi Torontost pääses kuus kollektiivi „Iseoma” laulu- ja tantsupeole.

KESKUSel on visioon vaadata eestluse tulevikku ning soov koondada eelkõige nooremate eestlaste ja Eestist huvituvate kanadalaste põlvkonda eesti identiteedi ja Eestiga seoste säilimisele.

KESKUSe kogumaksumus on 56 miljonit Kanada dollarit (35,8 miljonit eurot). KESKUSe ehituseks vajalik eelarve koosneb annetustest, vana Toronto Eesti Maja müügist, Kanada keskvalitsuse ning kohaliku võimu toetustest ja laenudest. KESKUS on ise aktiivselt tegelenud annetuste kogumise ning sponsorite leidmisega, kampaania auesimees on president Ilves. Annetusi on seni laekunud 21 miljonit Kanada dollarit (13,4 miljonit eurot EUR ). Kanada riigi ja omavalituse toetus on olnud 4% ehituse eelarvest.

Kahjuks on KESKUSe avamine hilinenud tulenevalt ehituse keerukusest, Toronto ühistranspordiameti viivitustest ja eeskätt COVID ajal märgatavalt kerkinud ehitushindadest. Seetõttu on palutud ka Eesti riigi toetust. Samas suurusjärgus, kui Kanada riigi toetus, annab garantii, et valmiva eesti maja suure saali siseviimistlustööd lõpetatakse ja KESKUS avatakse täies mahus juunis 2026.

Tuginedes eelnevale, taotleb Välisministeerium Vabariigi Valitsuse reservi sihtotstarbelistest vahenditest (Välispoliitika tulemusvaldkond, Välispoliitika programm) 1 371 808 eurot kuludeks, et toetada Toronto Eesti Keskuse ehituse lõpetamist.